Covid-19-statistieke: 2 300 nuwe gevalle(Argieffoto: Unsplash) Die getal laboratoriumbevestigde gevalle van Covid-19 staan op 3 662 032 nadat nog 2 334 nuwe gevalle bevestig is. Tot dusver het 3 526 115 mense reeds van die virus herstel, ŉ koers van 96,2%. Die Nasionale Instituut vir Oordraagbare Siektes (Nios) sê daar is tans 37 049 aktiewe gevalle en een sterfte is in die 24 tot 48 uur voor die jongste verslag bevestig. Nog 63 sterftes is bygewerk wat die algehele syfer op 90 868 te staan bring. Gauteng is steeds die provinsie met die meeste nuwe gevalle (39%), gevolg deur KwaZulu-Natal en die Wes-Kaap (15% elk), Noordwes (8%), Mpumalanga (7%), die Oos-Kaap en Vrystaat (5% elk), Limpopo (3%) en die Noord-Kaap (2%). Die getal nuwe positiewe gevalle is 7,3%, ŉ daling van die 7,4% van die vorige dag. Die sewedaggemiddeld staan nou op 8%, ook effens laer as die 8,1% van ŉ dag tevore. Tans word 3 141 mense wat positief vir Covid-19 getoets het in hospitale behandel. Meer as 31,1 miljoen dosisse van die entstof is toegedien.